**Prijavitelj: Društvo za pomoč in samopomoč brezdomcev Kralji ulice**

**Naslov projekta: Podporno delo z romskimi ženskami in moškimi z namenom zmanjševanja neenakosti in krepitve virov moči**

Društvo za pomoč in samopomoč brezdomcev kralji ulice v okviru javnega razpisa za sofinanciranje projektov s področja enakosti žensk in moških za leto 2024 izvaja projekt z naslovom *Podporno delo z romskimi ženskami in moškimi z namenom zmanjševanja neenakosti in krepitve virov moči*. Namen projekta je organiziranje različnih aktivnosti, ki so usmerjene v **podporo in krepitev Rominj in Romov, ki so ena najbolj ranljivih in socialno izključenih populacij** tako na lokalni kot na nacionalni ravni**.**

V okviru projekta tako organiziramo skupino za ženske, druženja za mladostnice, ki so izpadle iz šolskega sistema oz. so ga zaključile in se niso odločile za nadaljevanje (običajno je to po končani OŠ) in aktivnosti specifično namenjene samo moški romski skupnosti. Projekt v veliki meri izvajamo v prostorih društva na Preradovičevi 17 a, stanovanju št. 34 in terensko, **v okolju, kjer Rominje in Romi živijo oz. v njihovem domačem okolju**. Prav tako pa je namen projekta **zmanjšanje spolne neenakosti znotraj posameznih družinskih skupnosti kot tudi v širši lokalni skupnosti** (zlasti na področju reproduktivnega dela)**, zmanjšanje neenakosti v dostopu do zdravstvenih storitev** za Rominje, **izboljšanju ekonomskega in socialnega statusa,** krepitvi na področju starševskih kompetenc in spodbujanju iskanja zaposlitve. Rominjam in Romom omogočamo **opravljanje prostovoljskega dela** kot mehkega načina vstopa na trg dela (na društvu pa imamo v okviru drugega programa zaposleni 2 Rominji preko javnih del).

Velik pomen vidimo tudi v delu z lokalno skupnostjo in zmanjševanju stigmatizacije večinske populacije do Rominj in romske skupnosti. Pomen projekta je tudi dvig socialnega in kulturnega kapitala ter krepitev na področju vključevanja v običajne aktivnosti, ki jih skupnost izvaja za vse občane, a se Rominje in Romi v večini primerov vanje ne vključujejo.